
<שינויים בתקציב לשנת 2016 – לרבות בקשות לדיון מחדש>
<היו"ר משה גפני:>
רבותי, אני מחדש את הישיבה. בשבוע שעבר היו שתי בקשות רביזיה של חברת הכנסת סתיו שפיר. היו כמה בקשות רביזיה, אבל היו שתי בקשות רביזיה שבהן טענה חברת הכנסת סתיו שפיר שאני אמרתי שאין הצבעות. יש לי מה להעיר על העניין הזה, אבל דיברה אתי היועצת המשפטית של הוועדה ואמרתי לה: אני חושב שצריך לקבל את הטענה של סתיו שפיר בגלל הספק בעניין הזה, שנוטה לטובתה. לכן הגישה סתיו שפיר כמה רביזיות. לגבי שתי רביזיות אני מבקש מחברי הוועדה לתמוך בבקשה שלה ואנחנו נקיים דיון מחדש. נדמה לי שזה משרד התחבורה. לכן אני מביא להצבעה את בקשתה לרביזיה. תגיד את המספר. 
<טמיר כהן:>
פניות מס' 147 ו-148. 

<היו"ר משה גפני:>
מי בעד הרביזיה ירים את ידו. תרימו בעד. 

הצבעה

בעד הרביזיה על סעיפים 147 ו-148 – פה אחד
נגד – אין
נמנעים – אין

הרביזיה על סעיפים 147 ו-148 נתקבלה. 
<היו"ר משה גפני:>
הרביזיה אושרה. יש לנו עוד רביזיות?

<טמיר כהן:>
יש עוד רביזיה אחת של סתיו שפיר לגבי משרד המשפטים, מס' 08003. 
<היו"ר משה גפני:>
זאת רביזיה שאנחנו לא מקבלים אלא אם כן את מסירה אותה, אז לא נצטרך להצביע נגדך היום. 

<סתיו שפיר (המחנה הציוני):>
ודאי שלא מסירה. 

<היו"ר משה גפני:>
מי בעד הרביזיה על משרד המשפטים, ירים את ידו. 

הצבעה
בעד הרביזיה על משרד המשפטים – רוב
נגד – מיעוט
הרביזיה על משרד המשפטים לא נתקבלה. 
<היו"ר משה גפני:>
הרביזיה לא התקבלה. 
<טמיר כהן:>
אם נחזור לפניות הקודמות, היו שתי פניות מס' 147 ו-148. קיימת הצבעה אחת ואולי אתה רוצה להצביע על 148. 

<היו"ר משה גפני:>
זה משרד התחבורה?

<טמיר כהן:>
כן. 

<היו"ר משה גפני:>
אני מצביע על כל פנייה בנפרד. 148 של משרד התחבורה, קיבלנו את הרביזיה. מי בעד אישור הפנייה של משרד התחבורה?

<סתיו שפיר (המחנה הציוני):>
רגע, רגע. הבקשה של היועץ המשפטי הייתה שנדון בזה שוב. 

<היו"ר משה גפני:>
אני הסכמתי. 

<מיקי לוי:>
אז תגיד שכולם יצביעו בעד הרביזיה. 

<היו"ר משה גפני:>
לא, הצבענו. 

<טמיר כהן:>
הצבענו רק על אחת. 

<מיקי לוי:>
לא. יש לו סעיף חדש במשרד התחבורה. 

<היו"ר משה גפני:>
148 – מי בעד הרביזיה? להצביע בעד הרביזיה. 

הצבעה

בעד הרביזיה על פנייה 148 – פה אחד
נגד – אין
נמנעים – אין

הרביזיה על פנייה 148 נתקבלה. 

<היו"ר משה גפני:>
שתי הרביזיות אושרו. הרביזיה על משרד המשפטים נדחתה. 

לגבי משרד התחבורה, מי רוצה להסביר את זה?

<אלי מורגנשטרן:>
אני רפרנט תחבורה באגף תקציבים, משרד האוצר. יש לי את שתי הפניות לפניי ומהיכן שתגידו אני אתחיל. 

<מיקי לוי:>
148. 

<היו"ר משה גפני:>
למען הסר ספק, מר מורגנשטרן הסביר את הפנייה של משרד התחבורה גם ביום רביעי. למען הסר ספק, תסביר רק תשתדל להיות יותר ממוקד. אין לנו את כל הזמן שבעולם. בבקשה. 

<אלי מורגנשטרן:>
פנייה מס' 148, אני מתחיל ממנה. זו פנייה של העברת מזומן בסך 116 מיליון שקלים מתכנית של הרשות הלאומית לבטיחות בדרכים לתכנית הביצוע של פרויקטים עירוניים במשרד התחבורה. הסיבה להעברה היא נוהל שמעוגן בחוק של הרשות הלאומית לבטיחות בדרכים, שבכל שנה הרשות מאשרת את רשימת הפרויקטים לביצוע ברשויות המקומיות ורק אחרי האישור שלהם מעבירים את הכסף לביצוע. 

<סתיו שפיר (המחנה הציוני):>
לאיזה רשויות מועבר הכסף?

<אלי מורגנשטרן:>
לכל הרשויות שמגישות בקשות בארץ וזה כולל את כולן, החל מתל-אביב וכלה באילת וכל רשות מקומית אפשרית. 

<סתיו שפיר (המחנה הציוני):>
מי הגיש בקשה ומי קיבל את הבקשה?

<מיקי לוי:>
גם בפעם הקודמת שאלתי אתכם לאיזה רשויות ולא הייתה תשובה. 

<אלי מורגנשטרן:>
לאיזה רשויות ספציפיות? אני יכול להגיד שיש חלוקה בין 34 הרשויות עם יותר תאונות דרכים לבין הרשויות עם פחות תאונות דרכים. יש לפחות 150 רשויות בבקשות האלה, אז לא מדובר על רשות ספציפית. כל מי שמגיש בקשה לטיפול, שעומד בקריטריונים של שתי תאונות דרכים בצומת או בקטע דרך ושיש לו יכולת ביצוע – יש לפעמים רשויות שמגישות והן לא מבצעות כלום במשך שנים, אז שוקלים את - - -
<סתיו שפיר (המחנה הציוני):>
ואז לא מתקנים שם את הבעיות שיכולות להוביל לתאונות דרכים?

<אלי מורגנשטרן:>
ברשויות שלא מבצעות? לצערנו לא. 

<סתיו שפיר (המחנה הציוני):>
מה זאת אומרת? רשות שאין לה יכולת כלכלית - - -

<אלי מורגנשטרן:>
לא, את הכסף משרד התחבורה מעביר. 

<סתיו שפיר (המחנה הציוני):>
את כל הכסף או שהם צריכים לשים גם כסף שלהם?

<אלי מורגנשטרן:>
יש מצ'ינג שהוא בין 0 ל-30%, תלוי באשכול הכלכלי של הרשות. ככל שהרשות באשכול נמוך יותר, ההשתתפות גבוהה יותר. יש רשויות בהן ההשתתפות היא 100% וברשויות ממש עשירות, באשכול 1, מקבלים השתתפות של 30% ומשרד התחבורה 70%. למרות זאת יש רשויות - - -

<היו"ר משה גפני:>
אנחנו מביעים מורת רוח מההתנהלות הזאת. זה לא נוגע להעברה, אבל זה לא בסדר. יש רשויות שאין להן יכולת להשתתף עם משרד התחבורה ואז קורה שצומת לא מתוקן ויש תאונות דרכים רק בגלל שהם עניים. אנחנו מוחים על העניין הזה ואנחנו חושבים שצריך לשנות את זה. זה לא המקרה, כלומר זה לא במסגרת ההעברות אלא במסגרת תיקון של העניין. 

<סתיו שפיר (המחנה הציוני):>
מתי לאחרונה עודכנו הקריטריונים?

<אלי מורגנשטרן:>
כל שנה יש דיון מחדש. יש ועדה שמאשרת את הקריטריונים או משנה אותם, אם יש בקשה כזו, אם יש סיבה כזו. במקרה אתמול בלילה היה דיון על הקריטריונים של שנת 2017, שהייתי נוכח בו, יחד עם הרשות לבטיחות בדרכים ועם אגפים שונים במשרד התחבורה. כל הזמן מנסים למקסם את הביצוע של הפרויקטים האלה. 

<סתיו שפיר (המחנה הציוני):>
איזה רשויות לא קיבלו למרות שיש בהן תאונות דרכים?

<אלי מורגנשטרן:>
אין אף אחד שביקש ולא קיבל. יש כאלה שמקבלים פחות ממה שהם ביקשו כי אומרים להם: תנצלו את מה שנתנו לכם ואז נשמח - - -
<סתיו שפיר (המחנה הציוני):>
אתה יכול להעביר לנו רשימה של הרשויות שמקבלות?

<אלי מורגנשטרן:>
בשמחה. 

<היו"ר משה גפני:>
תודה רבה. 

<מיקי לוי:>
עוד שאלה קטנטנה על יכולת הביצוע. על זה נופל או על יכולת כלכלית?

<אלי מורגנשטרן:>
זה לא יכולת ביצוע ואולי השימוש במילה "יכולת" היא בעייתית. אולי עדיף לומר רמת ביצוע. אם רואים רשות שלא ביצעה כלום במשך חמש שנים, למרות שתקצבו אותה, ואז היא מבקשת לבצע עשרה פרויקטים, אומרים לה: חבר'ה, לאט לאט. בואו תעשו את החמישה הראשונים. 

<סתיו שפיר (המחנה הציוני):>
היא לא ביצעה למרות שתוקצבה? יש על זה תהליך של בירור?

<אלי מורגנשטרן:>
אנחנו מנסים כל הזמן לייעל ולשפר את זה. יש דיון מורחב בנושא בוועדת משנה של ועדת הכלכלה לטיפול בתאונות דרכים. מנסים לחשוב על פתרונות כל הזמן, מנסים לזמן אותם. 

<סתיו שפיר (המחנה הציוני):>
קורה מצב שאתם מתקצבים, וזה כסף של הרשות למניעת תאונות בדרכים, ואז הרשות פשוט לא משתמשת בכסף למטרה שלה הוא נועד?

<אלי מורגנשטרן:>
היא לא משתמשת. זה לא שהיא משתמשת למשהו אחר. היא פשוט לא מנצלת את התקציב. 

<סתיו שפיר (המחנה הציוני):>
היא לא לוקחת אותו. 

<אלי מורגנשטרן:>
כן, בדיוק. 

<היו"ר משה גפני:>
אוקיי. תסביר גם את פנייה 147 ונצביע על כל אחת בנפרד. בבקשה. בקצרה, בבקשה. 

<אלי מורגנשטרן:>
בקשה מס' 147 מתייחסת לפרויקטים של תכנית החומש החדשה של נתיבי ישראל. מדובר על מספר פרויקטים בעיקר של נתיבי תחבורה ציבורית בכביש 461, בכביש 5, בכביש 57 וגם שני פרויקטים שהם תומכי דיור באזור לוד, במחלף להבים ובאזור קריית-אתא. 

<סתיו שפיר (המחנה הציוני):>
אם מדובר בתכנית חומש למה זה לא מתוקצב בבסיס התקציב?

<אלי מורגנשטרן:>
זה נמצא בבסיס התקציב של 2018-2017 ובעצם פה אנחנו מאפשרים לחברה להתחיל את הפעילות בשביל שכבר ב-2017 יוכלו להוציא מזומן. פה זה בעצם רק הרשאה. 

<סתיו שפיר (המחנה הציוני):>
יש יעדים ברורים ודד-ליין לכל שלב של הפעילות?

<אלי מורגנשטרן:>
באופן כללי, כל תכנית החומש יש לה אבני דרך. אנחנו עוד לא הגענו לשלב שבו אני יכול להציג את הספר עם אבני הדרך ועם כל הפרטים, אבל לכולם יש מערכת EPI שעוקבת אחרי אבני הדרך. יש ממש מעקב מאוד מסודר כי לכל הגופים המעורבים חשוב מאוד מאוד שהדברים יתקדמו בקצב הנכון. אני מניח שעם החתימה הסופית על ההסכם יהיו גם אבני דרך מפורטות. 

<סתיו שפיר (המחנה הציוני):>
תעביר לנו את זה בבקשה. 

<אלי מורגנשטרן:>
בשמחה. 

<היו"ר משה גפני:>
אתה לא מעביר לחברי כנסת בנפרד. אתה מעביר לוועדה ואנחנו מעבירים לכולם. 

<סתיו שפיר (המחנה הציוני):>
למה לא? אפשר גם להעביר לחברי כנסת. 

<היו"ר משה גפני:>
בגלל שיהיו חברי כנסת שיגידו – האמת שיש לך פרוטקציה, אבל צריך להעביר לכולם. 

תודה רבה, אני מודה לך. מי בעד אישור פנייה מס' 147 ירים את ידו.

הצבעה

בעד פנייה 147 – פה אחד
נגד – אין
נמנעים – אין
פנייה 147 נתקבלה. 

<היו"ר משה גפני:>
הפנייה אושרה. 

מי בעד אישור פנייה 148 ירים את ידו. 

הצבעה

בעד פנייה 148 – פה אחד
נגד – אין
נמנעים – אין

פנייה 148 נתקבלה.  

<היו"ר משה גפני:>
פנייה 148 נתקבלה. 

חילקו את החוברת של העודפים?

<טמיר כהן:>
כן. 

<היו"ר משה גפני:>
אנחנו עוברים לבקשה מס' 05004 – משרד האוצר. בבקשה, שם ותפקיד. 

<אפרת תבור:>
הפנייה נועדה להעביר את 15% הנותרים של העודפים. שלחנו מכתב מסודר לבקשת הוועדה עם פירוט של כל הפרויקטים. 

<היו"ר משה גפני:>
למה זה לא בבסיס?

<אפרת תבור:>
זה עודפים, זה לא כסף חדש. 

<היו"ר משה גפני:>
אוקיי. שאלות?

<סתיו שפיר (המחנה הציוני):>
גם עודפים מחויבים?

<אפרת תבור:>
רק עודפים מחויבים. 

<סתיו שפיר (המחנה הציוני):>
ורשימת התקשרויות של כל החוזים הללו?

<אפרת תבור:>
שלחנו לכם פירוט עם עיקר הפרויקטים. 

<סתיו שפיר (המחנה הציוני):>
זה פירוט נושאי ולא פירוט של רשימת התקשרויות. 

<אפרת תבור:>
את כל ההתקשרויות אנחנו מפרסמים באתר ב-15 לחודש. הכול יפורסם. 

<סתיו שפיר (המחנה הציוני):>
במלואן?

<אפרת תבור:>
כן. 

<סתיו שפיר (המחנה הציוני):>
היה שם עוד נושא של העברת 4.5 מיליון שקלים לחברות ייעוץ במסגרת ההעברה הזאת. את יכולה לפרט איזה חברות?

<אפרת תבור:>
אני לא מכירה את זה. 

<סתיו שפיר (המחנה הציוני):>
סליחה, פה יש נושא אחר. פה יש את התקצוב של הסניף של האוצר בניו-יורק. מיותר לציין שהוא נסגר והייתה על זה גם ביקורת קשה. 
<אפרת תבור:>
לא, הוא עוד לא נסגר. השליחים עוד שם, הילדים עוד שם. 

<סתיו שפיר (המחנה הציוני):>
נכון, אבל ההוצאות שאתם מדברים עליהם כאן הן הוצאות של פיתוח. כתוב שמדובר פה בשיפוץ של המקום. 

<אפרת תבור:>
השיפוץ כבר נעשה. 

<סתיו שפיר (המחנה הציוני):>
למרות שהייתה ידיעה שהמקום הולך להיסגר?

<אפרת תבור:>
לא. ההחלטה שהמקום ייסגר התקבלה ממש לאחרונה. השיפוץ כבר נעשה. בסוף שנה קודמת הוא התחיל להיעשות. היום הייתה הכתבה בעיתון. אני חייבת להגיד לך שאני אפילו לא ידעתי שאני צריכה להחזיר שליחים. להחזיר שליחים זה לא תהליך שקורה ברגע. יש פה ילדים, יש עוד דברים. 

<סתיו שפיר (המחנה הציוני):>
לא מדובר על הילדים. מדובר על שיפוץ של המבנה. 

<אפרת תבור:>
השיפוץ של המבנה התחיל כבר בסוף שנה קודמת. זה מבנה של המדינה. אנחנו נצא וייכנס מישהו אחר, סביר להניח. זה מבנה שלנו והשיפוץ היה צריך להיעשות בכל מקרה. זה לא משהו שכור. 

<סתיו שפיר (המחנה הציוני):>
על אף הדוח של המבקר בעניין ועל אף שהיה שיקול לסגור את המקום וגם אכן נסגר?

<אפרת תבור:>
המקום לא נסגר. 

<סתיו שפיר (המחנה הציוני):>
היה בכל זאת הכרח לשפץ?

<אפרת תבור:>
הנציגות חוזרת, אבל המקום לא נסגר. הפעילות של הנציגות עצמה, כל ניהול החוב עובר פשוט לכאן, לחשב הכללי.

<סתיו שפיר (המחנה הציוני):>
אז מה הצורך לשפץ את המבנה?

<אפרת תבור:>
יושבים שם הרבה משרדים ולא רק האוצר. 

<היו"ר משה גפני:>
היא אומרת ששיפצו כבר. 

<סתיו שפיר (המחנה הציוני):>
זה נשמע תמוה שמתקבלת החלטה כזאת, שהיא לא החלטה שקיבלו ביומיים. 
<היו"ר משה גפני:>
אבל שיפצו כבר בתחילת השנה שעברה. אל תהפכי אותי לסניגור של משרד האוצר, זה ייראה רע. 

<סתיו שפיר (המחנה הציוני):>
הייתה החלטה שכבר דיברו עליה והחליטו כנראה לפני שיצאו עם זה לעיתונות. זה נשמע קצת מוזר. 

<היו"ר משה גפני:>
רבותי, מי בעד אישור בקשה 05004 ירים את ידו. 

הצבעה

בעד אישור בקשה 05004 – רוב
נגד – מיעוט
בקשה 05004 נתקבלה. 

<היו"ר משה גפני:>
הבקשה אושרה. 

אנחנו עוברים לבקשה לעודפים הבאה – 14001 – בחירות, מימון מפלגות. בבקשה. 

<דין ליבנה:>
אני יועץ משפטי של ועדת הבחירות. מדובר בהעברה של כ-17 מיליון שקל בעודפים מחויבים מתקציב הבחירות לתקציב 2016 בשל התקשרויות שטרם ניתן היה לסיים אותן. דברים שוליים. 
<סתיו שפיר (המחנה הציוני):>
איך זה אפשרי? היה כבר תקציב קודם אחר-כך. 

<דין ליבנה:>
למה? תקציב 2015 ותקציב 2016.

<סתיו שפיר (המחנה הציוני):>
17 מיליון שקלים? עודפים מההוצאות של הבחירות?

<דין ליבנה:>
נכון. ההוצאות של הבחירות הן 242 מיליון שקלים. מדובר בפחות מ-7% של התקשרויות שטרם ניתן היה לגמור אותן. 

<סתיו שפיר (המחנה הציוני):>
במשך שנתיים?

<דין ליבנה:>
כן. 

<סתיו שפיר (המחנה הציוני):>
מה גורם להתקשרות להימשך שנתיים?

<דין ליבנה:>
אני אתן מספר דוגמאות. 

<היו"ר משה גפני:>
לא מספר, דוגמה אחת. 

<דין ליבנה:>
התקזזות מול סיעות הכנסות בגין חברי ועדות קלפי. יש סיעות שעדיין לא העבירו לנו את האסמכתאות על התשלום שלהן לכל חברי ועדת הקלפי. אנחנו שומרים את הכסף אצלנו עד שהן ישלמו כדי שהכסף לא יילך בטעות למטרות אחרות. 

<היו"ר משה גפני:>
אוקיי. מי בעד אישור הבקשה, ירים את ידו. 

הצבעה

בעד בקשה 14001 – בחירות, מימון מפלגות – רוב
נגד – מיעוט
בקשה 14001 – בחירות, מימון מפלגות, נתקבלה. 
<היו"ר משה גפני:>
את לא נגד. 

<סתיו שפיר (המחנה הציוני):>
בטח שאני נגד. אני לא מבינה את ההתנהלות הזאת. היו לי גם עוד הרבה שאלות.

<היו"ר משה גפני:>
אבל זה בחירות, זה מימון מפלגות. 

<היו"ר משה גפני:>
הבקשה אושרה. 

אנחנו עוברים לבקשה 18008 – רשויות מקומיות. מי מסביר? הנושא הזה הוסבר ויש רשימה. 
<טמיר כהן:>
בעקבות הדיון שהיה כאן. 

<היו"ר משה גפני:>
הנושא הוסבר ויש רשימה. הכול נשלח. 

18008 – מי בעד אישור הבקשה? מי נגד?

הצבעה

בעד בקשה 18008 – רוב
נגד – מיעוט
בקשה 18008 נתקבלה. 
<סתיו שפיר (המחנה הציוני):>
רגע, אבל לא דיברנו על זה. 

<היו"ר משה גפני:>
הם הסבירו את זה. ביקשנו רשימה והם שלחו רשימה. 

<סתיו שפיר (המחנה הציוני):>
תפרט לחברי הוועדה במה מדובר. 

<מיקי לוי:>
דווקא עכשיו הערבים לא פה, אבל זה 99 רשימות של הערבים. דווקא בסדר, אבל איפה שהם צריכים לראות שהם מקבלים, הם לא נמצאים. 

<היו"ר משה גפני:>
אנחנו עוברים לפנייה 33009 – משרד החקלאות. יש חטיבה להתיישבות שם כדי שיהיה מעניין או שאפשר להתקדם?

<סיון ינקוביץ:>
רק חקלאות, לא מעניין. הפנייה נועדה להעברת 109 מיליון שקל שהם 15% שנשארו מהעודפים המחויבים. 80% מהם הועברו בתחילת השנה בפנייה 3301. הועבר פירוט מלא לוועדה על ההתקשרויות שנשארו פתוחות בסוף השנה. 
<סתיו שפיר (המחנה הציוני):>
איפה נמצא הפירוט של ההתקשרויות? 

<סיון ינקוביץ:>
נשלח הסבר מילולי. 

<סתיו שפיר (המחנה הציוני):>
יש הסבר מילולי, זה לא פירוט התקשרויות. לפרט התקשרויות זה לשים הבחנה של כל החוזים שחתמתם עליהם.
<סיון ינקוביץ:>
החוזים האלה מתפרסמים לפי חוק חופש המידע באתר האינטרנט של המשרד. הם מפורסמים וידועים. 

<סתיו שפיר (המחנה הציוני):>
אבל שם אנחנו רואים את החוזים השנתיים שאתם חותמים עליהם, לא את הדברים שעליהם כביכול אנחנו עכשיו צריכים להעביר עודפים מחויבים. 
<סיון ינקוביץ:>
לא "כביכול". שאליהם אנחנו צריכים להעביר עודפים מחויבים. 

<סתיו שפיר (המחנה הציוני):>
אז אנחנו רוצים לראות אותם. 

<סיון ינקוביץ:>
מדובר על התחייבויות לרכישת תרכיבים, התחייבויות - - -
<סתיו שפיר (המחנה הציוני):>
אני קוראת את דברי ההסבר. אני רוצה לראות את הרשימה של כל החוזים. זאת רשימה מלאה של כל החוזים שנחתמים שנתית? אתם מחויבים לפרסם על-פי חוק. אני מדברת על הרשימה של ההתחייבויות שבגינן עדיין לא העברתם כסף ולכן אנחנו נדרשים להעביר כסף להרשאה. 

<סיון ינקוביץ:>
החלוקה בין 15% ל-80% היא לא כך שחלק מההתחייבויות הועברו בגינן 80% בפעם קודמת וחלק אחר של ההתקשרויות. הן 80% מכל התקשרות. אם הייתה לי התקשרות לחברת השמירה, שבגינה אני חייבת לחברת השמירה 6 מיליון שקל, 80% מהסכום הזה קיבלתי בפניית העודפים הראשונה ו-20% הייתי צריכה לקבל עכשיו, אבל בגלל שהייתה החלטת ממשלה על קיצוץ בעודפים, אני מקבלת עכשיו רק 15%. 

<סתיו שפיר (המחנה הציוני):>
את זה לא הבנתי קודם. גפני, אתה הבנת את זה? הם לא עשו קיצוץ על חלק מההתקשרויות שהם לא שילמו אלא בכל התקשרות הם עשו קיצוץ. כלומר, אנשים שכבר עשו את העבודה וכבר ביצעו - - -

<סיון ינקוביץ:>
מבחינת החישוב זה החישוב. מבחינת החוק, המדינה לא יכולה לא לעמוד בהתחייבויות שלה. 

<דודו שטיינמיץ:>
לא במינוס. 

<סתיו שפיר (המחנה הציוני):>
אתם נשארתם במינוס. מה זאת אומרת מתקציב השנה?

<דודו שטיינמיץ:>
אם יש לי 100 שקל והיו לי עוד התחייבויות של 30 שקל, במקום לקבל 30 אני מקבל 25, אבל ההתחייבות של 30 קיימת. כלומר, אני מתוך ה-100 צריך להפריש 5 שקלים. 

<סתיו שפיר (המחנה הציוני):>
אז נכנסת למינוס. 

<דודו שטיינמיץ:>
לא למינוס. פחות תקציב יהיה לי לשנה הזאת. יש לי תקציב חדש. 

<היו"ר משה גפני:>
או שהוא יקבל תוספת. אם לא, הוא יקצץ. 

<סתיו שפיר (המחנה הציוני):>
אבל בהנחה שתקציב אמור להיות מנוצל, ונניח לרגע בצד שהוא לא, אתה נכנס למינוס. 

<היו"ר משה גפני:>
היא גם הסבירה קודם. 

<סיון ינקוביץ:>
המשמעות של קיצוץ בעודפים היא כמו קיצוץ רוחבי במשרדי הממשלה. המשמעות היא שבפעילות 2016 משרדים יכלו לעשות פחות פעילות מהתקציב שהוקצה להם בגלל שהם קוצצו בעודפים. זה בדיוק המשמעות. 

<סתיו שפיר (המחנה הציוני):>
על זה אני מדברת כשאני אומרת שזה לא מנוהל כמו שצריך. 

<היו"ר משה גפני:>
בסדר, על זה נחליף את השלטון, בעזרת השם. זה לא נוגע להעברה. זה שזה ניהול לא טוב, זאת אומרת שאת מביעה אי-אמון בשר החקלאות. 
<סתיו שפיר (המחנה הציוני):>
על זה גם יש לי הוכחות. פה זה לא רק עניין של הבעת אי אמון. 

<היו"ר משה גפני:>
מי בעד אישור הבקשה ירים את ידו. 

הצבעה

בעד – רוב
נגד – מיעוט
פנייה מס' 33009 – משרד החקלאות נתקבלה. 

<היו"ר משה גפני:>
הבקשה אושרה. 

<סתיו שפיר (המחנה הציוני):>
רביזיה על זה. 

<היו"ר משה גפני:>
מה רביזיה?

<סתיו שפיר (המחנה הציוני):>
יש לי שאלות שלא קיבלתי עליהן תשובה משר החקלאות, בין היתר התחייבויות שהיו על 100 מיליון שקלים לגרעינים עירוניים בפריפריה. 

<היו"ר משה גפני:>
לא להשיב. היא מתחילה עם רביזיות אז אני בצרות בכלל. 

<סתיו שפיר (המחנה הציוני):>
אני לא חושבת שראוי להעביר כספים לפני - - -

<היו"ר משה גפני:>
תגידי, את הולכת להגיש עוד רביזיות?

<סתיו שפיר (המחנה הציוני):>
יכול להיות, נראה מה - - -

<היו"ר משה גפני:>
אוקיי, אז נחכה. 

אנחנו עוברים לפנייה 38012 – תמיכות בענפי משק, מלאי חירום. מי מסביר את זה? 

<דודו שטיינמיץ:>
מדובר פה על מכרז לרכישה, אחסון וריענון של 70 טון מזון לתינוקות במלאי חירום, בהתאם לתרחיש הצה"לי. 
<היו"ר משה גפני:>
למה?

<דודו שטיינמיץ:>
מלאי חירום לרכישת 70 טון מזון לתינוקות.

<מיקי לוי:>
מאיפה הרכישה? כחול-לבן?

<דודו שטיינמיץ:>
לא. ויש עוד 250,000 שקל שאתם אנחנו מעודדים כחול-לבן. יש לנו חברה שמפרסמת. מדובר על מכרז למתן שירותי שיווק וקידום.

<מיקי לוי:>
אם זאת רזרבה, למה לא לקנות הכול כחול-לבן?

<דודו שטיינמיץ:>
אלה שני דברים שונים. ה-4.3 מיליון מתחלקים. 4 מיליון לקניית מזון לתינוקות ועוד 230,000 שקל למכרז הזה לשירותי שיווק וקידום. 

<מיקי לוי:>
זה כסף קטן, זה לא מעניין אותי. ה-4 מיליון, איפה רוכשים מזון לתינוקות? למה לא כחול-לבן?

<רחל עזריה:>
למה? סליחה, להפך. אנחנו רוצים לפתוח את השוק לתחרות. אנחנו רוצים לפתוח את השוק לתחרות. דווקא בעניין של תחליפי חלב יש לך חברה ישראלית שמחזיקה כמעט 70% מהשוק ודווקא שם אנחנו במהלך של פתיחה לתחרות אחרת אנחנו ניאלץ ללכת לפיקוח על מחירים. דווקא בנושא של תחליפי חלב אני ממליצה בחום לא לחייב כחול-לבן. 

<סתיו שפיר (המחנה הציוני):>
עוד שאלה, מה זה הדבר הזה שאתם קוראים לו "משוריינים"?

<דודו שטיינמיץ:>
משוריין הוא ההפך מהתחייבות. יוצרים התחייבות אבל באותו רגע שיצרו את ההתחייבות, עוד לא היה ספק. 

<סתיו שפיר (המחנה הציוני):>
יצרתם התחייבות מול מי?

<דודו שטיינמיץ:>
יודעים שרוצים לשריין את הכסף לנושא הזה, אבל היות ועוד לא היה ספק – למשל, בנושא הזה פסלו בהתחלה והחליטו לשריין את הכסף הזה. ברגע שיש ספק זאת הופכת אחרי זה להתחייבות רגילה. זה בדיוק כמו התחייבות רגילה. 

<היו"ר משה גפני:>
תודה רבה. מי בעד אישור הבקשה, ירים את ידו. 
הצבעה

בעד – רוב
נגד – מיעוט
פנייה מס' 38012 – תמיכות בענפי משק, מלאי חירום נתקבלה. 
<היו"ר משה גפני:>
הבקשה אושרה. 

משרד התקשורת, זה שייך לתאגיד השידור הציבורי? 

<טמיר כהן:>
פנייה 39003 – משרד התקשורת. 

<אליאן רבינוביץ:>
מדובר על 15% מהעודפים המחויבים בדרך כלל בגין הוצאות שוטפות של המשרד – שמירה, אבטחה, ניקיון. מדובר בסך-הכול על 3 מיליון שקל. אנחנו משרד מאוד קטן שרוב ההוצאות שלנו זה התקורות. 

<היו"ר משה גפני:>
יש שאלות?

<סתיו שפיר (המחנה הציוני):>
אפשר לחלק את זה?

<היו"ר משה גפני:>
מה לא קיבלתם?

<סתיו שפיר (המחנה הציוני):>
את ההעברה עצמה. 

<היו"ר משה גפני:>
זאת לא העברה. זה בסט. עמ' 14. 

אני מצביע. מי בעד אישור הפנייה ירים את ידו. 

הצבעה

בעד – רוב
נגד – מיעוט
פנייה 39003 – משרד התקשורת, נתקבלה. 

<היו"ר משה גפני:>
הפנייה אושרה. 

<סתיו שפיר (המחנה הציוני):>
רביזיה על ההצבעה הקודמת. 

<היו"ר משה גפני:>
רביזיה. 

פנייה 51001 – דיור ממשלתי. מה אתם מחזיקים בניין סתם בחינם נותנים מיליון שקל?

<דניאל מלצר:>
הפנייה שמונחת בפניכם מבקשת להעביר סכום של כ-137 מיליון שקלים, עודפים מחויבים משנת 2015 ל-2016. העודפים מורכבים בעיקר מפרויקטי בינוי, בדגש על ג'נרי 2 בקריית הממשלה, שיפוץ משרדי ממשלה ברחבי הארץ, הנגשה וכמה התקשרויות עם גורמים מייעצים לביצוע סקרים מיפוי נכסים. 

<סתיו שפיר (המחנה הציוני):>
מי הגורמים המייעצים?

<דניאל מלצר:>
יש פה נציג של הדיור הממשלתי שאני מאמין שהוא יודע לענות. 

<סתיו שפיר (המחנה הציוני):>
וגם כמה כספים בסך הכול כבר הועברו לסיפור של בינוי משרדי הממשלה?

<מיקי לוי:>
וגם איפה. 

<אסף הופר:>
לגבי שאלת היועצים, אלה יועצים מתחומים שונים: מנהלי פרויקטים לפרויקטים של הבינוי, חברות שמלוות את הדיור הממשלתי בנושא של מימוש נכסים, שמירה על נכסים, סקרי נכסים לשמירה על הזכויות. 
<סתיו שפיר (המחנה הציוני):>
מי הן החברות האלה?

<אסף הופר:>
החברות הן חברות שונות, שנבחרות במכרזים פומביים.

<סתיו שפיר (המחנה הציוני):>
הכול במכרז או שיש גם בפטורים?

<אסף הופר:>
בליווי הפרויקטים של הבינוי זה במכרז. בנושא של השמירה על זכויות של סקרי הנכסים יש חברה עם הליך מכרזי והחברה כרגע בפטור של הארכת התקשרות עד שתיבחר חברה זוכה חדשה. 

<סתיו שפיר (המחנה הציוני):>
מי החברה הזאת ומי החברות האחרות?

<אסף הופר:>
חברת אשד עוסקת בשמירה על הנכסים ובמימוש נכסים. החברות נבחרות במכרז פומבי פר פרויקט. יש חברת וקנון גוברים, יש חברת תפנית. אלה כרגע בפרויקטים של הבינוי. 

<סתיו שפיר (המחנה הציוני):>
כמה כסף כבר הועבר לסיפור הזה של בינוי קריות ומשרדי ממשלה?

<אסף הופר:>
בינוי של קריות ממשלה זה עסק שרץ כל הזמן. 

<סתיו שפיר (המחנה הציוני):>
לא, הפרויקט הספציפי הזה. 

<אסף הופר:>
אין פה פרויקט ספציפי. יש פה הרבה פרויקטים. יש פה פרויקט ג'נרי, יש פרויקט של בית משפט תל-אביב, בית משפט בבת-ים. יש פה עשרות פרויקטים שרצים בשלבים שונים. 

<שולי מועלם-רפאלי (הבית היהודי):>
אני אשמח אם בתוך הפרויקטים יהיה גם בית הדין הרבני בירושלים. 

<אסף הופר:>
בית הדין בירושלים קיבל מענה לאחרונה בכניסה לעיר. 

<שולי מועלם-רפאלי (הבית היהודי):>
ברוך השם. 

<היו"ר משה גפני:>
מה ברוך השם?
<שולי מועלם-רפאלי (הבית היהודי):>
שצריך להמשיך. 

<היו"ר משה גפני:>
מה זה "מענה בכניסה לירושלים"? שולי מועלם צודקת ואתם לא נותנים שום מענה. 

<שולי מועלם-רפאלי (הבית היהודי):>
טוב, טוב, לא התכוונתי. 

<רחל עזריה:>
שידאג לגיטין ויקבל מענה בזמן. 

<היו"ר משה גפני:>
או, יפה, ברוך השם. כל נושא כזה שעולה, אז את מדברת נגד. אנשים באים לבית הדין, הם לא צריכים לקבל מבנה מסודר?

<רחל עזריה:>
אני דאגתי לרבני מועצות אזוריות. 

<היו"ר משה גפני:>
שמעתי, שמעתי, שיהיו שם נשים. 

<רחל עזריה:>
נכון, נשים בוועדה. 

<היו"ר משה גפני:>
אז לא דאגת לרבנים, דאגת לנשים. 

<רחל עזריה:>
לא. דאגתי שהרבנים שייבחרו יהיו מקובלים על כולם. 

<היו"ר משה גפני:>
תדעי לך שמדינת ישראל מפלה באופן טוטלי ואני לא יודע למה את לא צועקת על זה, בין בתי המשפט לבין בתי הדין הרבניים. 

<רחל עזריה:>
אני אגיד לך למה, כי בבתי המשפט אנחנו מחוקקים את החוקים ובבתי הדין הרבניים הם גם רשות מחוקקת, גם רשות מבצעת וגם רשות שופטת. 

<היו"ר משה גפני:>
זה לא מעניין אותך. את לא בסדר. את לא בסדר. 

מי בעד אישור הבקשה של בתי המשפט ירים את ידו. 

הצבעה

בעד – רוב
נגד – מיעוט
פנייה 51001 – דיור ממשלתי, נתקבלה. 
<היו"ר משה גפני:>
הבקשה אושרה. תעברו לדיור הממשלתי הבא, בבקשה. 

<דניאל מלצר:>
הפנייה הבאה שמונחת בפניכם היא אותה פנייה רזרבות של ה-15% הנותרים. 

<סתיו שפיר (המחנה הציוני):>
מה מספר הפנייה?

<דניאל מלצר:>
51004. זה גם עודפים מחויבים. זה סכום של 34 מיליון שקלים ואלה 15% הנותרים. 

<סתיו שפיר (המחנה הציוני):>
יש רשימת התקשרויות של כל העודפים האלה? זה צריך להיות ברור מראש. 

<אסף הופר:>
רשימת ההתקשרויות שלנו מפורסמת כולה גם באתר מנהל הרכש וגם באתר חופש המידע של משרד האוצר. 

<סתיו שפיר (המחנה הציוני):>
ברור. אנחנו קיימנו על זה דיונים בוועדה אצלי, אבל ברגע שאתם מדברים על עודפים מחויבים אני רוצה להבין מאיפה בדיוק. תוציאו מהרשימה הזאת את רשימת ההתקשרויות שבהן נעשה הקיצוץ הזה, שבגינו אתם עכשיו רוצים להעביר את הכספים. 

<אסף הופר:>
מכיוון שמדובר ברשימת פרויקטים ארוכה, פרויקטים של הדיור הממשלתי, כל מה שבגדול ומה שמפורסם באתר חופש המידע ובאתר מנהל הרכש, זה גם מה שיש אחריו התחייבויות למעט הפרויקטים שנסגרו ונסתיימה ההתחייבות. הפרויקט שלנו רץ בין שלוש לחמש שנים ובהתאם לזה ההתחייבות עוברת משנה לשנה. 

<סתיו שפיר (המחנה הציוני):>
יש דברים שנסגרו להם התחייבויות וזה סבבה ויש דברים שלא נסגרו ואנחנו רוצים לעקוב אחרי זה. לכן אנחנו רוצים את הרשימה הזאת. 

<אסף הופר:>
ברשימה של חופש המידע מצוין מה נסגר. 

<סתיו שפיר (המחנה הציוני):>
ברשימה של חופש המידע יש פירוט די שטחי, אפשר להגיד, ברוב הדברים, של כל מה שיש, כל ההתקשרויות שעשיתם השנה. זה לא מספק בשביל לעשות העברה תקציבית. 

<היו"ר משה גפני:>
אוקיי. מי בעד אישור הבקשה ירים את ידו. 

הצבעה

בעד – רוב
נגד – מיעוט
פנייה 51004 נתקבלה. 

<היו"ר משה גפני:>
הבקשה אושרה. 

אני מבקש לעבור לבקשה של שיכון, זה בעמ' 21 בקובץ הזה. מי נמצא פה מהשיכון?

<יובל טלר חסון:>
הפנייה נועדה להעברת העודפים המחויבים בסעיף התקציבי של משרד הבינוי והשיכון, שמיועדים בעיקרם להעברת עודפים מהמשקים הסגורים לאתרים שבהם משרד הבינוי והשיכון עובד בתור גורם מפתח ולטובת הדיור הציבורי. כספי קרן הדיור הציבורי להמשך הרכישה - - -
<היו"ר משה גפני:>
יש שאלות? מי בעד אישור הבקשה ירים את ידו. 

הצבעה

בעד – רוב 
נגד – מיעוט
הבקשה לאישור הפנייה של משרד הבינוי והשיכון נתקבלה. 

<היו"ר משה גפני:>
הבקשה אושרה. 

מס' 113 – מנהל מקרקעי ישראל. על זה רחל עזריה דיברה בשבוע שעבר. 

<סתיו שפיר (המחנה הציוני):>
רגע, יש עוד כמה שאלות לגבי הפנייה הקודמת של השיכון. 

<היו"ר משה גפני:>
הצבעתי. 

<סתיו שפיר (המחנה הציוני):>
נכון, אבל לא עשינו על זה דיון. אתה רץ מדבר לדבר. 

<היו"ר משה גפני:>
אני שאלתי אם יש שאלות. 

<סתיו שפיר (המחנה הציוני):>
אנחנו קוראים את החומר ומנסים להבין. 

<היו"ר משה גפני:>
מה זה "קוראים את החומר"? את מקבלת את החומר קודם. 

<סתיו שפיר (המחנה הציוני):>
הבאתם חבילה ענקית של העברות תקציביות בהתראה של ימים. 

<מכלוף מיקי זוהר:>
את לא עושה את עבודתך נאמנה, חברת הכנסת שפיר. באמת. לא היה לך זמן לקרוא את החומר? 

<היו"ר משה גפני:>
חבר הכנסת סתיו שפיר, דיברו אתי בכירים במדינה, אני לא רוצה להגיד שמות. 

<מכלוף מיקי זוהר:>
את כל-כך עסוקה בפייסבוק? מה זה?

<סתיו שפיר (המחנה הציוני):>
גפני, אני מצפה שכשיש חבר כנסת שבאופן קבוע משמיץ ולא מאפשר - - -

<היו"ר משה גפני:>
מה אמרת עכשיו?

<מכלוף מיקי זוהר:>
שהיא עסוקה בפייסבוק. 

<היו"ר משה גפני:>
אני מוחה על זה. היא חברת כנסת מן המניין. 

<מכלוף מיקי זוהר:>
מי אמר שלא? היא מן המניין. 

<היו"ר משה גפני:>
תעשה לי טובה, מספיק. 

<מכלוף מיקי זוהר:>
היא לא עושה את עבודתה נאמנה. היא פופוליסטית. 

<היו"ר משה גפני:>
די כבר, זה לא בסדר. כל הזמן אתה תוקף אותה. 

<מכלוף מיקי זוהר:>
מי תוקף אותה?

<היו"ר משה גפני:>
אתה. 

<מכלוף מיקי זוהר:>
פשוט מציב את המציאות כפי שהיא. 

<סתיו שפיר (המחנה הציוני):>
אני לא מוכנה שתמשיך. 

<היו"ר משה גפני:>
אני מוחה על העניין הזה. 

<מכלוף מיקי זוהר:>
לא ראית את הסרטון שעשיתי?

<סתיו שפיר (המחנה הציוני):>
למחות ולהוציא אותו מהוועדה. 

<מכלוף מיקי זוהר:>
עשיתי סרטון הסברה איך היא עובדת. 

<היו"ר משה גפני:>
אני קורא לך לסדר פעם ראשונה. 

<מכלוף מיקי זוהר:>
אני אראה לך את הסרטון. 

<היו"ר משה גפני:>
די, די כבר. 

סתיו, תשמעי מה שאני אומר לך. אומרים לי בכירים במדינה שאני עוצר את המשרדים. רגע, תקשיבי לי. אני עוצר את המשרדים. מגיעות לפה פניות, אי אפשר לעבוד בצורה הזאת. יהיה תג ביצוע עם הרבה מאוד בעיות. עד שלא יהיה שינוי בנהלים, אני לא אשנה אותם. ברגע שיהיה שינוי בנהלים, נביא את זה לוועדה, נגיע להסכמה על מה שאפשר לשנות. 

<סתיו שפיר (המחנה הציוני):>
למה שיהיה שינוי בנהלים?

<היו"ר משה גפני:>
בגלל שיהיה שינוי בנהלים. יהיה. אי אפשר ככה. לא משנה, זה לא הדיון על השינוי בנהלים. אבל את לא יכולה לדרוש ממני שבנהלים הקיימים נלך רברס. הם לא נותנים לי להביא לוועדה כשאין כמעט שלושה ימים בין דברי ההסבר לבין מה שמופץ לחברים. אני חושב שבנוהל כתוב יומיים והם טוענים שצריך יומיים שלמים, שזה שלושה ימים. אני לא יכול לחזור אחורנית. אחרי זה גם לא יהיה לי רוב. 

<סתיו שפיר (המחנה הציוני):>
הם מעבירים דברי הסבר שבינם לבין מה שיש בטבלאות עצמן מרחק רב. ואנחנו צריכים - - -

<היו"ר משה גפני:>
תגישי רביזיה. רשות מקרקעי ישראל, בבקשה. 

<דניאל מלצר:>
הפנייה שמונחת בפניכם מבקשת לתקצב סך של כ-1.88 מיליארד שקלים בהרשאה להתחייב לתקציב רשות מקרקעי ישראל. מרבית הכספים, 1.85 מיליארד, מופנים לפעילות פיתוח שנובעת במסגרת מאמצי הממשלה להרחבת היצע הדיור בישראל ובשל הסכמי גג חדשים שנחתמו בקריית ביאליק, בראשון לציון ובעוד מקומות שונים בארץ. 
<מיקי לוי:>
לא הספיקו לחתום על הסכמי גג השנה וזה עבר לתקציב השנה הבאה?

<דניאל מלצר:>
חתמו על ההסכמים ולכן צריך תוספת הרשאה להתחייב על מנת להתחייב לפעולות הפיתוח הנדרשות. 

<היו"ר משה גפני:>
זה הכסף שמגיע לשנה זו? 

<דניאל מלצר:>
כן. 

<היו"ר משה גפני:>
אשקלון גם בעניין הזה?

<דניאל מלצר:>
גם אשקלון. 

<היו"ר משה גפני:>
על זה רחל עזריה צעקה בשבוע שעבר?

<דניאל מלצר:>
גם אשקלון. 

<רחל עזריה:>
כן, מה לעשות?

<היו"ר משה גפני:>
אין מה לעשות, רק בתי הדין הרבניים גם צריכים להתנהל באיזושהי צורה. 

<רחל עזריה:>
בוא נעבוד יחד על בית הדין הרבני. אני בטוחה שיחד נביא - - -

<היו"ר משה גפני:>
לא נעבוד על שום דבר. אני לא זוכר מקרה אחד שהיה איזה משהו דתי שאת באת ואמרת: בסדר גמור, צריך להתקדם עם זה. 

<רחל עזריה:>
שכר בלניות. 

<היו"ר משה גפני:>
שכר בלניות כן, זה משהו אחר. 

<סתיו שפיר (המחנה הציוני):>
עמידר גם כלולה כאן בהעברות?

<דניאל מלצר:>
לא בפנייה הזאת. 

<מיקי לוי:>
אני אצביע נגד עמידר. אני אומר לך, עמידר הוציאו בשבוע האחרון אנשים בכוח ושמו מנעולים על הדירות שלהם. 

<היו"ר משה גפני:>
לא בסדר. 

<מיקי לוי:>
זה הגיע לשולחנה של אורלי לוי אבקסיס והיא הקימה קול צעקה בעניין הזה. אני אומר לכם, משהו לא בסדר. 

<היו"ר משה גפני:>
 אם אפשר להעביר לי את זה אני אדבר עם מנכ"ל עמידר. זה לא בסדר. 

מספר פנייה לוועדה 113, מי בעד ירים את ידו. 

הצבעה

בעד – רוב
נגד – מיעוט
פנייה 113 נתקבלה.
<היו"ר משה גפני:>
הפנייה אושרה. 

פנייה 143.

<דניאל מלצר:>
הפנייה שמונחת בפניכם מבקשת לבצע הסטות פנימיות בתוך תקציב רשות מקרקעי ישראל של מזומן, העברה של 40 מיליון שקלים לטובת תשלומי חלף היטל השבחה לרשויות המקומיות, 35 מיליון שקלים לטובת תגבור הוצאות המחשוב של רשות מקרקעי ישראל במסגרת פרויקט המחשוב שלהם וכן 30 מיליון שקלים עבור עמלות מכר המועברות לחברת עמידר במסגרת ההתקשרות עם מדינת ישראל. 

<היו"ר משה גפני:>
תודה רבה. יש שאלות?

<סתיו שפיר (המחנה הציוני):>
כן, תסביר את העניין עם העברות כספים נוספות לעמידר. עדיין לא נפתר העניין שגם מבקר המדינה הצביע עליו, שמאות דירות של עמידר הועברו לכל מיני עמותות ועסקני מפלגות, בעיקר עסקני הבית היהודי,  לידי שר השיכון הקודם. וכן דירות נוספות שהועברו למכירה במחירים מאוד מאוד זולים במקומות אסטרטגיים שקשורים לפוליטיקאים שעמדו ברשות המשרד. שוב, המשרד הקודם. אפשר להבין איזה כספים ממשיכים להתגלגל לשם ועל מה? איך אתם מוודאים שהכספים האלה באמת יילכו לדיור ציבורי כמו שהם היו אמורים להיות?

<אריאל מזוז:>
אני מנהל אגף עסקאות ברשות מקרקעי ישראל ואני מנהל את הממשק עם חברת עמידר. עמידר מנהלת עבורנו את הנכסים שהוקנו מהאפוטרופוס, נכסי רשות הפיתוח. כאן זה עמידר עם נכסי רשות הפיתוח. היא גם מנהלת עבור משרד הבינוי והשיכון את - - -
<סתיו שפיר (המחנה הציוני):>
מה זה קשור? עמידר מכרה דירות שהיו במימון מדינה. היא מכרה אותן לכל מיני עסקנים פוליטיים. 

<היו"ר משה גפני:>
שנייה, סתיו. סתיו, שנייה. אי אפשר להשתלט עליה. 

<אריאל מזוז:>
כרגע הבקשה שעומדת היא רק על נכסי רשות הפיתוח ולא על נכסי דיור ציבורי. 
<סתיו שפיר (המחנה הציוני):>
שיעבירו את הפיתוח לדיור ציבורי, מה זאת אומרת? נגרעו פה הרבה מאוד דירות, מאות רבות של דירות מהדיור הציבורי בשביל צרכים פוליטיים ומושחתים, שנעשו שם על-ידי הנהגת או בתוך החברה. אי אפשר לדעת. על כל הדברים האלה הצביע מבקר המדינה והם עדיין נמצאים תחת בירור. 

<אריאל מזוז:>
אפשר לבדוק ולהתעניין. ניתן לבדוק עוד פעם. זאת זרוע של משרד השיכון, עמידר בכובע של משרד השיכון. 

<היו"ר משה גפני:>
מה התפקיד שלך?

<אריאל מזוז:>
מנהל אגף עסקאות ברשות מקרקעי ישראל. 

<היו"ר משה גפני:>
יש פה טענה שחברת עמידר פינתה דיירים מהבתים שלהם וסגרה את הדירות האלה עם מנעולים. אומר חבר הכנסת מיקי לוי שאצל חברת הכנסת אורלי לוי יש את הדוגמאות האלה. אני מבקש, אם אתה יכול – אני לא יודע אם אתה – להגיד לי מי צריך לבדוק את העניין הזה. אני רוצה תשובה. 

<אריאל מזוז:>
בהחלט נעשה את הבדיקה, אבל צריך לבחון קודם כל תחת איזה כובע. אני מוכן לעשות את הבדיקה.

<היו"ר משה גפני:>
אם אתה לא יכול, תגיד לי ואני לא אאשר את זה היום. נחכה עד שתהיה תשובה. אם אתה אומר לי שאתה בודק את זה, נאשר היום את העניין. מה אתה אומר? אין סודות בחברה. 

<אריאל מזוז:>
בדיוק מה שאמרתי קודם. הדיור הציבורי, המנהל זה משרד הבינוי. 

<מיקי לוי:>
אני רוצה לקרוא את המכתב של אורלי, בבקשה, היום לשר השיכון גלנט: "עצור את פינוי דיירי הדיור הציבורי המתבצע מתחת לאפך ובניגוד להצהרותיך. בנובמבר הקודם הכריז גלנט על הקפאת פינוי דיירי הדיור הציבורי לאלתר, עד אשר תגובש ועדה מיוחדת לנושא וכו' וכו'. היום, אדם שהלך למכולת לקנות מכולת בא וראה שני אנשים עוקרים את הדלת שלו ושמים מנעולים חדשים. אתם רוצים שנצביע עבור כסף לעמידר כשמתנהגים ככה לאנשי הדיור הציבורי?

<קריאה:>
מה שהוא מנסה להסביר כאן שזה לא אותם הנכסים. הנכסים של הדיור הציבורי, עמידר עושה מה שהיא עושה. זה לא אותו דיון. 
<היו"ר משה גפני:>
אוקיי. אם הייתי חושב שזה אותו דיון גם אני לא הייתי מצביע. אני קובע כדלהלן: אני מבקש תשובה מכם, אם אפשר בתוך יומיים לתת תשובה לוועדה מה זה הסיפור הזה של פינוי מעמידר. אני הולך גם לדבר עם שר השיכון, עם גלנט. אני הולך לדבר אתו. אנחנו לא יכולים להסכים לדבר הזה. לו זאת הייתה עכשיו העברה, שההעברה הזאת הייתה לצורך הנושא הזה, אני לא הייתי מביא את זה להצבעה או שהייתי מצביע "נגד". היות ומדובר על העברה אחרת אני מקבל את מה שאתה אומר, אבל אני מבקש תשובה בתוך יומיים. לא נעבור על זה לסדר-היום. פה מתגלגלות הרבה העברות והרבה דברים. לא נוכל להשלים עם המצב הזה של עמידר, של פינוי מהדיור הציבורי. אני גם מתכוון לדבר עם גלנט אבל אני רוצה מכם תשובה בתוך יומיים מה זה הסיפור הזה. 

<מיקי לוי:>
תודה רבה, תודה לך. 

<סתיו שפיר (המחנה הציוני):>
גפני, צריך גם להבין מאיפה באים הכספים בתוך ההעברה הזאת. זה לא כל-כך ברור מהטבלה. פעולות והשירות לאזרח – יש קיצוץ של 37 מיליון. מה זה אומר? הקרן לשטחים פתוחים. 
<אורי גבע:>
הקרן לשטחים פתוחים זה אחד המקורות. העברנו את זה בצורה מאוד מאוד מפורטת. הייתי בקשר עם שיר והעברנו ארבעה עמודים של פירוט בדיוק למה. אני יכול לקרוא לכם מתוך העמודים האלה, אבל זו הסיבה שהעברנו את הכול בפירוט. שיר אפילו אמרה לי שאנחנו פירטנו יותר מכול משרד אחר. 

<היו"ר משה גפני:>
מאיפה נלקח הכסף של השירות לאזרח? מה זה?

<אורי גבע:>
שירות לאזרח זה כל הפעילות של רשות מקרקעי ישראל, של הקצאת הקרקעות, של העסקאות. 

<היו"ר משה גפני:>
משם אתם לוקחים את הכסף?

<אורי גבע:>
יש לנו תכנית תקציבית. 
<היו"ר משה גפני:>
משם נלקח הכסף? זאת הייתה השאלה של חברת הכנסת סתיו שפיר. 

<סתיו שפיר (המחנה הציוני):>
מה זה פעולות עסקיות, שאתם מורידים 83 מיליון שקלים?

<היו"ר משה גפני:>
זה מה שהוא אמר עכשיו. 

<סתיו שפיר (המחנה הציוני):>
לא, הוא דיבר על השירות לאזרח, שזה 37 מיליון. 

<היו"ר משה גפני:>
כן, כן, זה מה שהוא אמר. 

<אורי גבע:>
אנחנו מורידים מתקנה של פינוי מחנות צה"ל מכיוון שפינוי מחנות צה"ל מתקדם בקצב אחר ממה שתוקצב ויש שם סכום גדול יחסית. לכן, אנחנו נשארים באותו תחום תקציבי. בין התכניות אנחנו מזיזים אבל נשארים באותו תחום. זה בהתאם לביצוע בפועל. 

<סתיו שפיר (המחנה הציוני):>
כמה שנים זה כבר קורה?

<אורי גבע:>
כמה שנים זה עוד יקרה?

<סתיו שפיר (המחנה הציוני):>
כמה שנים זה קורה ויקרה? מה היעדים של התכנית הזאת? גם את התכנית לצפון רוצים להתנות בהעברת מחנות צה"ל. 
<היו"ר משה גפני:>
הוא אומר שיש יתרת כסף בעניין הזה ומשם אפשר לקחת. 

תודה רבה. מי בעד אישור הפנייה ירים את ידו. 

הצבעה

בעד – רוב
נגד – מיעוט
פנייה 143 נתקבלה.

<היו"ר משה גפני:>
הפנייה אושרה. 

אנחנו עוברים לפניות 156 עד 157 – משרד התקשורת. בבקשה. רבותי, אני רוצה תשובה על עמידר. אני נודניק גדול בגלל שאם אני לא אקבל תשובה, לא יהיו פה פניות של עמידר. 

<אסף וסרצוק:>
צהריים טובים, הפנייה נועדה לתקצב סכום של כ-8.8 מיליון שקלים עבור משרד התקשורת, בהתאם לפירוט הבא שמפורט לפניכם: כ-4.5 מיליון שקלים לטובת פרויקטים של ייעוץ, ואם תרצו נפרט. 1.950 מיליון עבור פרויקטים טכנולוגיים שונים במשרד, בעיקר מערכות מידע. 1.5 מיליון שקלים – פרויקט ללוחות חשמל. זהו פרויקט בטיחותי שעלה צורך מהמשרד במהלך החודשים האחרונים לטפל בו ומדובר במשרד התקשורת ברח' יפו. עוד 1.5 מיליון עבור תמיכה בשידורים קהילתיים. 

<סתיו שפיר (המחנה הציוני):>
מי החברות המייעצות?

<אסף וסרצוק:>
עכשיו יוצאים למכרזים עבור החברות המייעצות. 

<סתיו שפיר (המחנה הציוני):>
מה זאת אומרת? אבל אומרים שזה מחויבים. 

<היו"ר משה גפני:>
לא, לא, זאת העברה רגילה. 

<סתיו שפיר (המחנה הציוני):>
הן כולם במכרז?

<אסף וסרצוק:>
כל חברת ייעוץ שמספקת שירות חייבת לעבור דרך מכרז. 

<סתיו שפיר (המחנה הציוני):>
ועדיין יש מעל 80% בפטור בכל משרדי הממשלה. 

<אסף וסרצוק:>
אני לא יודע לומר על משרדי הממשלה האחרים. אני יכול לומר שפה, לפחות בחלק גדול מהמקרים, אני לא חושב שיש אפשרות לפטור. הכול במכרזים. 

<סתיו שפיר (המחנה הציוני):>
למה זה לא היה בתקציב?

<אסף וסרצוק:>
אלה חברות ייעוץ פרטניות – טכנולוגיות, כלכליות. 

<סתיו שפיר (המחנה הציוני):>
למה זה לא היה בבסיס התקציב?

<אסף וסרצוק:>
מכיוון שאלה דברים שלא היו ידועים בזמן בסיס התקציב. לדוגמה, פרויקטים ספציפיים וגם משרדי ייעוץ. גם אם אנחנו מסכמים עם משרד שיהיה תקציב לפרויקטי ייעוץ, לא בדיוק ידוע ההיקף של אותה עסקה. לדוגמה, יש כ-2 מיליון שקלים עבור תמחור של אגרות תדרים. זהו פרויקט מאוד גדול שצריך לצאת אליו עם חברת ייעוץ בינלאומית. יש מעט מאוד חברות בעולם שיודעות לעשות את זה. לקח למשרד הרבה מאוד זמן לגבש - - -

<סתיו שפיר (המחנה הציוני):>
למה בינלאומית ולא ישראלית? מי אמר?

<אסף וסרצוק:>
כי יש מעט מאוד חברות בעולם שיודעות לעשות את העבודה הזאת. אולי תזכה בה ישראלית ואני לא אומר שלא, אבל בכל מקרה, לחברה לקח הרבה מאוד זמן לאפיין ועוד ב-2014 דובר על זה. לא ידענו בכלל אם זה ייצא או לא ייצא ועכשיו, כשהמשרד ערוך לקראת יציאה למכרז הזה, מתקצבים אותו. 

<היו"ר משה גפני:>
מי בעד אישור הפניות ירים את ידו. 

הצבעה

בעד – רוב
נגד – מיעוט
פניות 157-156 – משרד התקשורת, נתקבלו.

<היו"ר משה גפני:>
הפניות אושרו.

פניות מס' 161-160 – משרד התיירות. 

<אסף וסרצוק:>
זאת פנייה של משרד התיירות. הפנייה נועדה להעביר סכום של כ-131 מיליון שקלים לפעולות שיווק במשרד התיירות, ואם תרצו נפרט יותר לעומק. נתנו לכם פה את החלקים הבולטים: 40 מיליון שקלים עבור קמפיין שנקרא "בין שתי ערים" – City Trade – מי שיצא לו לראות תל-אביב-ירושלים. זה קמפיין שיצא לפני חודשיים-שלושה ועד עכשיו נחל הצלחה מאוד יפה. בעקבות זה המשרד החליט לצאת לגל שני. 
<היו"ר משה גפני:>
אתם לא מפרסמים פה את ההפלגה בין עכו לחיפה?

<אסף וסרצוק:>
לא, זה פרויקט תשתיתי. 

<היו"ר משה גפני:>
כי אם כן, אני מצביע נגד. 

<אסף וסרצוק:>
אם כן, אז לא. אין קשר פה, אבל מה שתגיד. 

<סתיו שפיר (המחנה הציוני):>
כמה כסף עבר למשרד התיירות בחודשיים האחרונים?

<אסף וסרצוק:>
בחודשיים האחרונים היו רק עודפים. 

<סתיו שפיר (המחנה הציוני):>
באיזה סכום?

<אסף וסרצוק:>
אני צריך להסתכל. 

<קרן הודיה שפר:>
התקציב שלנו בנוי כך שברבעון השלישי יש באלק גדול של קמפיינים. זה עיקר השיווק שלנו בחו"ל. אז בעצם אנחנו עושים את ההתקשרות מול לפ"מ, לפ"מ מבצעים את הקמפיינים ואז זה מתגלגל לשנה הקלנדרית והתשלום נעשה שנה אחר-כך. 

<סתיו שפיר (המחנה הציוני):>
מי כל החברות שעושות את השיווק הזה?

<קרן הודיה שפר:>
יש לנו חברות בעולם שעושות הסכמים עם סוכנים. 

<סתיו שפיר (המחנה הציוני):>
מול מי? מי החברות שעושות בפועל את פעולות השיווק?

<יצחק וקנין (ש"ס):>
תפתחי חברת שיווק. 

<סתיו שפיר (המחנה הציוני):>
זה בדיוק מה שקורה. אנשים עוזבים את משרדי הממשלה והולכים להקים חברות ייעוץ. 

<אסף וסרצוק:>
תקציב השיווק של משרד התיירות מתבצע דרך הלפ"מ, כמו שאר משרדי הממשלה. קמפיינים, שהם רוב התקציב של השיווק, בין אם אלה שלטי חוצות, טלוויזיה, דיגיטל ופעולות גרילה כאלה ואחרות, הכול מתבצע דרך הלפ"מ, כמו כל משרד ממשלתי אחר. 

<היו"ר משה גפני:>
בסדר? ההסבר לשביעות רצונך?

<סתיו שפיר (המחנה הציוני):>
לא. אני רוצה רשימה של החברות והספקים שלכם. 

<קרן הודיה שפר:>
אבל זה לפ"מ. 

<סתיו שפיר (המחנה הציוני):>
לפ"מ מעבירה את הכסף למישהו. 

<אסף וסרצוק:>
אתם תקבלו רשימה.

<היו"ר משה גפני:>
אם אתם מעבירים רשימות, דרכנו. 

<סתיו שפיר (המחנה הציוני):>
אתם עושים בדיקה של כל הדברים והרשימות שהתבקשו לעומת אלה שהתקבלו?

<טמיר כהן:>
כן, התשובה היא כן. אני יכול לשאול אם את זוכרת את כל מה שביקשת. 

<היו"ר משה גפני:>
מי בעד אישור הפנייה?

הצבעה

בעד – רוב
נגד – מיעוט
פניות 161-160 – משרד התיירות, נתקבלו.
<היו"ר משה גפני:>
הפנייה אושרה. 

עכשיו אני מודיע שבעוד חצי שעה תהיה הצבעה על הרביזיות, בשעה חמישה לשלוש. 

<(הישיבה נפסקה בשעה 14:25 ונתחדשה בשעה 14:55.)>
<היו"ר משה גפני:>
אני מחדש את ישיבת הוועדה. על סדר-היום פנייתה של חברת הכנסת סתיו שפיר לבקשה לדיון מחודש בשתי פניות.

<טמיר כהן:>
33009 – משרד החקלאות.

<היו"ר משה גפני:>
אני רק רוצה להגיד שהאמת היא שעל-פי התקנון אנחנו לא צריכים להצביע בגלל שהיא הגישה רביזיות אבל היא לא פה. מכיוון שהיא לא פה, לא צריך להצביע. אבל אנחנו נוהגים בכל אופן להצביע. 

מי בעד הרביזיה, ירים את ידו. 

הצבעה

בעד הרביזיה – אין
נגד – פה אחד
הרביזיה לפנייה 33009 – משרד החקלאות, לא נתקבלה.

<היו"ר משה גפני:>
הרביזיה נפלה. 

<טמיר כהן:>
רביזיה נוספת – 39003 – משרד התקשורת. 

<היו"ר משה גפני:>
מי בעד הרביזיה, ירים את ידו. 
הצבעה

בעד הרביזיה – אין
נגד – פה אחד
הרביזיה לפנייה 39003 – משרד התקשורת, לא נתקבלה.

<היו"ר משה גפני:>
הרביזיה נפלה. תודה רבה, הישיבה נעולה. תודה רבה לכם. 

הישיבה ננעלה בשעה 15:00.

